  Майя Бывальцева Удмуртиысь паралимпиец Владислав Лекомцев Москва улосвылын биатлонъя Россилэн чемпионатэз улсын кык ӵошатсконын вормиз. Эшшо одӥгаз амалын урод ыбылӥськиз но вормисьёс радэ ӧз шедьы. Вожвылъяськемезлы йылпумъянъёс сярысь со вераз иворъёсъя «Удмуртия» агентстволэн корреспондентэзлы. «Москва улосвылысь Пересветын биатлонын, куасэн бызьылонын сямен ик, мон асме умой возьматӥ. Одӥгаз гонкаын сяна — 7 но ӝыны иськемъем спринтын, отын ыбылӥськыны ӧй быгаты, вить мишенез ӧй ворса но куатетӥ яке сизьыметӥ инты басьтӥ. Янгышъёсме тренеръёсын эскеримы, азьланяз тыршо соосты лэсьтытэк. Кык гонкаосын, кытын мон кык пол гинэ мишенез ворсатэк кельтӥ, мон ворми — со вал 12 но ӝыны иськемъем нимаз бызьыло, но спринт-пасьют», — вераз иворъёсъя «Удмуртия» агентстволы Владислав Лекомцев. 25-тӥ толшоре спортсмен дорза бертӥз, тулыспал кутсконозь со татын улоз, собере Казане куасэн бызьылонъя марафонэ мыноз, со 4-тӥ тулыспалэ ортчоз. Со ӵошатсконъёсын оглом 10 люкетэз луоз, отчы пыро Сахалин, Мурманск, Иркутск но мукетъёсыз. Россиысь паралимпиецъёс отчы тазалыко спортсменъёсын ӵош пыриськозы. Владислав Лекомцев верамъя, сӧсыр муртъёс понна нимаз зачёт луоз, но со огшоры куасэн бызьылӥсьёсын вожвылъяськыны малпа. Тодэ вайытом, суй-пыдзыя сӧсыр спортсменъёслэн куасэн бызьылонъя Росси чемпионатазы Лекомцев классика амалэн спринтын но 10 иськем эркын амалэн бызёнын вормиз, эстафетаын но классика амалэн нимаз бызёнын кыкетӥ интыос басьтӥз. Тегъёс: Спорт Биатлон Удмуртия Россия ВладиславЛекомцев куасэнбызьылон Паралимпиада Алнаш  